Пасэрей алыджхэм ефIэкIыжа Фелпс
Бразилием щекIуэкI XXXI Гъэмахуэ Олимп джэгухэм и етхуанэ, еханэ махуэхэм Урысей Федерацэм дыщэ медалу зы, дыжьыну тIу, жэзу плIы къыхуахьащ.
Дериглазовэ Иннэ и дыщэ медалыр.
Фелпс Майкл
Бэрэжьей кIуам Урысей Федерацэм и спортсменхэм медаль лIэужьыгъуэ псоми я зырыз зыIэрагъэхьащ. Рио-де-Жанейрэ Олимп чемпион щыхъуащ Дериглазовэ Иннэ. ЦIыхубзхэр шпагэкIэ щызэхьэзэхуэм абы къыпэлъэщын къахэкIакъым. АдреитIыр лъакъуэрыгъажэ спортым щаIа ехъулIэныгъэхэрщ. Апхуэдэу Забелинская Ольгэ цIыхубзхэм я зэпеуэм етIуанэу къыщысащ. Допинг къэпщытэныгъэхэм я зэранкIэ ар Олимпиадэм хэтыныр щызэхэкIар иужь дыдэ махуэращ, армыхъуамэ, дыщэми щIэбэныфыну къыщIэкIынт. Зи ныбжьыр илъэс пщыкIубгъу ирикъуа къудей Чупков Антони мы Олимп джэгухэм зэрыщыщыгугъаи щыIэтэкъым. АрщхьэкIэ жэз медалыр иIыгъыу къегъэзэж.
Вэсэмахуэ медаль бжыгъэр нэхъыбами, я фIагъыр нэхъыкIащ. ДыщэкIэ дызыщыгугъа, 2012 гъэм Лондон щыIа Олимпиадэм и чемпион Хайбулаев Тагир, ди жагъуэ зэрыхъунщи, килограмми 100-м нэс зи хьэлъагъ дзюдоистхэм я зэпеуэм и япэ дыдэ зэIущIэм къыщыхагъэщIащ. Абы къефIэкIащ Азербайджаным и бэракъыр иIыгъыу мы Олимп джэгухэр къыщызэIуахым ирикIуа, дунейпсо рейтингым щынэхъ лъэщ Гашимов Эльмар.
Аргуэру дыжьын медалыр Рио-де-Жанейрэ къыщихьащ Ефимовэ Юлие. Японием щыщ Канетэ Рие секундрэ ныкъуэкIэ къефIэкIри, и олимп хъуэпсапIэм ар пигъэкIащ.
ЕхъулIэныгъэ инщ Урысей Федерацэм шпагэмкIэ и цIыхубз командэ къыхэхам и ещанэ увыпIэр Логуновэ Татьянэ, Колобовэ Виолеттэ, Шутовэ Любовь, Кочневэ Ольгэ сымэ яхуэфащэ дыдэу жэз медалхэр яIэрыхьащ.
НэхъыбэжкIэ дыщыгугъат Мустафинэ Алия. МахуитI и пэкIэ Бразилием къыщыхуагъэфэща дыжьын медалым зэкIэ къыкIэлъыкIуар жэзращ. АдэкIэ, ещанэм, дыщэм и чэзущ.
Метр 200-м щIыбкIэ есынымкIэ зэхьэзэхуэм ещанэ увыпIэр къыщихьащ Рылов Евгений. Абы япэ къищащ США-мрэ Австралиемрэ къикIахэр.
Дыщэ медалхэр къыщIигъэщэщым хуэдэщ вэсэмахуэ 22-нэу (!) Олимп чемпион хъуа Фелпс Майкл. Псы есынымкIэ зэпеуэм ар куэд щIауэ «щыпащтыхьщ». ЖыпIэну урикъунщ зыхэта 2004, 2008, 2012, 2016 гъэхэм я олимпиадэхэм Фелпс медаль 26-рэ къызэрыщихьар. Абыхэм ящыщу 22-р дыщэщ, дыжьынрэ жэзуи тIурытI иIэщ. Вэсэмахуэ епщыкIущанэу ар чемпион хъуащ, и закъуэу зэхьэзэхуэм хэту (адрейхэр США-м и гуп къыхэхам дэщIыгъуу къыIэрыхьащ). Апхуэдэ щIыкIэкIэ Фелпс Майкл икъутащ илъэс 2168-рэ и пэкIэ спортсмен цIэрыIуэ Родосский Леонид IэщIэлъа рекордыр. Пасэрей алыджыр ди эрэм ипэ 164-152 гъэхэм зыхэта олимпиадиплIым метр 200 къэжынымкIэ, тIуащIэу метр 400-м къыщызэдэжэнымкIэ, гоплитодромымкIэ (афэ джанэ щыгърэ Iэщэ пщIэхэлъу жэнымкIэ) 12-рэ щытекIуат.
Жыласэ Заурбэч.
